
PROCES – VERBAL

încheiat astăzi, 23 februarie 2017, orele 13,00, cu ocazia şedinţei
ordinare a Consiliului Local al Municipiului Buzău


Astăzi, data de mai sus, prin Dispoziţia nr. 357 din 16 februarie 2017, a fost convocată şedinţa ordinară a Consiliului Local al Municipiului Buzău.
La lucrările şedinţei ordinare au fost prezenţi 21 consilieri din totalul celor 22 membri ai consiliului local în funcţie. Lipseşte motivat domnul consilier Florescu Constantin.
La şedinţă participă, fără drept de vot, domnul ing. Constantin Toma, primarul municipiului Buzău şi doamna Pavel Diana Mariana, secretarul municipiului Buzău.
De asemenea la şedinţă, participă în calitate de invitaţi:
- Tacea Constantin, director general Regia Autonomă Municipală „R.A.M.” Buzău;
- Gubandru Aurel, director economic al Regiei Autonome Municipale „R.A.M.” Buzău;
- Mocanu Liviu, director al Societăţii Comerciale „R.E.R. Ecologic” S.A. Buzău; 
- Ionescu Raluca, jurist în cadrul Societăţii Comerciale „R.E.R. Ecologic” S.A. Buzău; 
- Androne Florea, consilier în cadrul Compartimentului Educaţie şi Performanţă Şcolară din cadrul aparatului de specialitate al primarului municipiului Buzău;
- Samoilă Titus, şef serviciu Serviciul Evidenţă Patrimoniu Licitaţii din cadrul aparatului de specialitate al primarului municipiului Buzău;
- reprezentanţi mass-media locală;
- alţi participanţi. 
Proiectul ordinii de zi al şedinţei ordinare a fost adus la cunoştinţă publică în termen legal de către doamna Pavel Diana Mariana, secretarul municipiului Buzău, prin intermediul presei locale şi pagina de internet şi cuprinde:
1.- proiectul de hotărâre privind constatarea încetării de drept, înainte de expirarea duratei normale a mandatului, a calităţii de consilier în Consiliul Local al Municipiului Buzău a domnului Marin Ion;
2.- proiectul de hotărâre privind constituirea Comisiei Locale de Ordine Publică din cadrul Poliţiei Locale a municipiului Buzău;
3.- proiectul de hotărâre privind revocarea mandatului domnului Sălcuţan Alexandru de reprezentare a municipiului Buzău în Adunările Generale ale Societăţii Comerciale "Compania de Apă" S.A. Buzău şi numirea în această calitate a altui reprezentant;
4.- proiectul de hotărâre privind aprobarea cooperării Consiliului Local al Municipiului Buzău cu Inspectoratul Școlar Judeţean Buzău şi unităţile de învăţământ preuniversitar de stat din municipiul Buzău în vederea  finanţării şi realizării în comun a proiectului de interes public local privind implementarea unei platforme de management educaţional în scopul monitorizării şi creşterii performanţei şcolare pentru nivelurile de şcolarizare primar, gimnazial, profesional şi liceal;
5.- proiectul de hotărâre pentru aprobarea costului mediu lunar de întreţinere a persoanelor vârstnice şi a cuantumului contribuţiei de întreţinere în sarcina altor persoane decât persoana vârstnică îngrijită în căminul Complexului de Servicii pentru Persoane Vârstnice “Alexandru Marghiloman” Buzău;
         6.- proiectul de hotărâre privind aprobarea rezilierii contractului de asociere al Municipiului Buzău cu Federaţia Română de Fotbal Bucureşti şi Centrul de Fotbal Mogoşoaia S.R.L. Mogoşoaia, în vederea înfiinţării Centrului Regional de Excelenţă – Tricolor 11 şi a actului adiţional privind aportul financiar şi material al părţilor în cadrul asocierii;
7.- proiectul de hotărâre privind modificarea tarifelor pentru serviciul public de salubrizare din municipiul Buzău;
8.- proiectul de hotărâre privind desemnarea reprezentantului Municipiului Buzău în Adunarea Generală a Asociaţiei de Dezvoltare Intercomunitară „Buzău 2008”;
9.- proiectul de hotărâre privind aderarea comunei Cilibia, judeţul Buzău, prin consiliul local, la Asociaţia de Dezvoltare Intercomunitară “Buzău 2008”;
10.- proiectul de hotărâre privind trecerea unor mijloace fixe aflate în administrarea Regiei Autonome Municipale "RAM" Buzău, din proprietatea publică în proprietatea privată a municipiului, precum şi scoaterea din funcţiune în vederea transmiterii fără plată, valorificării sau casării acestora; 
        11.- proiectul de hotărâre pentru aprobarea prelungirii termenului contractului de închiriere perfectat între Municipiul Buzău şi Societatea Comercilă “IRISH SPORTS” S.R.L. Buzău;
12.-  proiectul de hotărâre privind atestarea aparteneţei la domeniul public al municipiului Buzău a terenului aferent aleii de acces din strada Transilvaniei la imobilele cu nr. 237 - 239b, denumită “Intrarea Transilvaniei”;
13.- proiectul de hotărâre pentru atestarea apartenenţei la domeniul public al municipiului Buzău a bunurilor publice realizate în cadrul proiectului finanţat prin POS Mediu 2007 - 2013 ”Extinderea şi reabilitarea infrastructurii de apă şi apă uzată în judeţul Buzău”;
14.- proiectul de hotărâre privind atestarea apartenenţei la domeniul public al municipiului Buzău a terenurilor aferente unor străzi;
15.- proiectul de hotărâre pentru aprobarea vânzării către cetăţeana Nica Maria a terenului proprietate privată a municipiului, indiviz şi aferent spaţiului comercial situat în municipiul Buzău, strada Unirii, blocul P5, parter;
16.- proiectul de hotărâre pentru aprobarea vânzării către cetăţeana Panait Elena a terenurilor proprietate privată a municipiului, indivize şi aferente spaţiului comercial situat în municipiul Buzău, strada Unirii, bloc 29 C, parter;
17.- proiectul de hotărâre pentru aprobarea vânzării către Societatea Comercială ”MCM PETROL” S.R.L. a terenului aferent staţiei de distribuţie carburanţi situată în municipiul Buzău, strada Veteranilor nr. 107;
18.- proiectul de hotărâre privind aprobarea unor precizări la Regulamentul Local de Urbanism aferent Planului Urbanistic General – faza reactualizată – al Municipiului Buzău, aprobat prin Hotărârea Consiliului Local nr. 235/2009;
19.- proiectul de hotărâre privind alegerea preşedintelui de şedinţă a Consiliului Local al Municipiului Buzău pentru perioada martie - mai 2017;
20.- prezentarea Informării Curţii de Conturi a României, Camera de Conturi Buzău, nr. 3.937/09.02.2017 cu privire la aprobarea Raportului referitor la finanţele publice locale ale judeţului Buzău pe anul 2015;
21.- prezentarea Informării domnului Sălcuţan Alexandru Lucian cu privire la îndeplinirea mandatului de reprezentant al municipiului în AGA S.C. “Compania de Apă” S.A. Buzău;
	22.-  alte probleme ale activităţii curente.
X X X
Lucrările şedinţei ordinare a Consiliului Local al Municipiului Buzău sunt deschise de doamna Pavel Diana Mariana, secretarul municipiului Buzău, care anunţă că şedinţa este legal constituită, fiind convocată în termen legal prin Dispoziţia nr. 357 din 16 februarie 2017, apoi anunţă cvorumul şedinţei care este de 21 consilieri prezenţi din 22 consilieri în funcţie.
Doamna Pavel Diana Mariana, secretarul municipiului Buzău, supune aprobării plenului consiliului local procesul-verbal al şedinţei din data de 02 februarie 2017, cu menţiunea că acesta a fost semnat de către preşedintele de şedinţă şi de doamna Pavel Diana Mariana, secretarul municipiului Buzău, proces-verbal postat şi pe site-ul Primăriei Municipiului Buzău.
Cu 21 de voturi pentru, domnii consilieri aprobă procesul verbal al şedinţei Consiliului Local al Municipiului Buzău din data de 02 februarie 2017 în forma prezentată.
În continuare, doamna Pavel Diana Mariana, secretarul municipiului Buzău adresează rugămintea domnului Murguleţ Vasile, preşedintele şedinţei, să preia conducerea lucrărilor şedinţei.
X X X
	Domnul consilier Murguleţ Vasile, preşedintele şedinţei: 
„Bună ziua! Pe ordinea de zi a şedinţei de astăzi au fost introduse patru proiecte de hotărâre suplimentare, după cum urmează: 
1.- proiectul de hotărâre privind atestarea apartenenţei la domeniul privat al municipiului Buzău a  unor terenuri limitrofe B-dului Industriilor;
2.- proiectul de hotărâre privind modificarea prin diminuare a preţurilor locale de producere, transport, distribuţie  şi furnizare a energiei termice pe bază de gaze naturale, pentru agenţii economici, practicate de Regia Autonomă Municipală "RAM" Buzău;
3.- proiectul de hotărâre privind reglementarea situaţiei juridice a unui imobil, respectiv dezmembrarea imobilului situat în municipiul Buzău, tarlaua 23, parcelele 141-142, aflat în domeniul public al Municipiului Buzău;
4.- proiectul de hotărâre privind validarea mandatului de consilier în Consiliul Local al Municipiului Buzău al doamnei Ionescu Maria.

Faţă de ordinea de zi pe care aţi primit-o a fost retras, la solicitarea domnului primar, următorul proiect de hotărâre: 
5.- proiectul de hotărâre pentru aprobarea costului mediu lunar de întreţinere a persoanelor vârstnice şi a cuantumului contribuţiei de întreţinere în sarcina altor persoane decât persoana vârstnică îngrijită în căminul Complexului de Servicii pentru Persoane Vârstnice “Alexandru Marghiloman” Buzău.

Mai am o rugăminte, proiectul patru de pe ordinea de zi să fie mutat în locul proiectului numărul doi, deoarece domnul consilier Ţepeluş Laurenţiu – Cristinel nu poate rămâne până la sfârşitul şedinţei.” 
X X X
Domnul consilier Murguleţ Vasile, preşedintele şedinţei supune la vot ordinea de zi cu completările şi modificările aduse care este adoptată cu unanimitate de voturi. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind constatarea încetării de drept, înainte de expirarea duratei normale a mandatului, a calităţii de consilier în Consiliul Local al Municipiului Buzău a domnului Marin Ion;

Domnul consilier Murguleţ Vasile, preşedintele şedinţei:
„Proiectul de hotărâre privind constatarea încetării de drept, înainte de expirarea duratei normale a mandatului, a calităţii de consilier în Consiliul Local al Municipiului Buzău a domnului Marin Ion nu se votează, se ia doar act de încetarea mandatului.” 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind aprobarea cooperării Consiliului Local al Municipiului Buzău cu Inspectoratul Școlar Judeţean Buzău şi unităţile de învăţământ preuniversitar de stat din municipiul Buzău în vederea  finanţării şi realizării în comun a proiectului de interes public local privind implementarea unei platforme de management educaţional în scopul monitorizării şi creşterii performanţei şcolare pentru nivelurile de şcolarizare primar, gimnazial, profesional şi liceal;

Domnul consilier Vasile Gheorghe:
„După părerea mea, este unul din cele mai bune proiecte de hotărâre ale Consiliului Local Municipal, cel puţin de când sunt eu consilier local. O investiţie în educaţie este un lucru extraordinar. Aprobând acest proiect de hotărâre vom investi în viitorul copiilor şi nepoţilor noştri. Nu este populism, acesta este purul adevăr. Dacă aş merge mai departe aş invita colegii din Consiliul Judeţean să ia acest exemplu, deoarece şi acolo, în mediul rural este nevoie de investiţii. Investind în educaţie, investim în viitor, am mai spus acest lucru. Un popor educat este un popor greu de manipulat. Din punctul meu de vedere este un proiect foarte bun, este un lucru extraordinar.”
Domnul consilier Ţepeluş Laurenţiu - Cristinel:
„Şi eu susţin acest proiect de hotărâre, se înscrie în politica pe care domnul primar a încercat să o aducă şi noutatea pe care încearcă să o aducă la nivel instituţional, din punct de vedere al relaţiilor cu şcolile. Acest proiect face posibilă o comunicare mult mai eficientă între şcoală, părinţi şi copii, iar acest nucleu stă de fapt la baza procesului de educaţiei, aşa cum spunea şi colegul nostru. Tocmai de aceea, dacă reuşim să implementăm cu bine acest proiect, dacă vom reuşi să trecem şi de mica rezistenţă pe care o vom avea în şcoli la un moment dat,  deoarece orice proiect nou presupune şi un timp de adaptare, eu zic că vom avea un instrument foarte bun de a obţine rezultate concrete, corecte şi informaţii despre sistem în termeni reali. De aceea nu pot decât să susţin acest proiect de hotărâre.”
Domnul consilier Roşioru Silviu – Laurenţiu:
„Aş contrazice puţin colegii mei. De la an la an, din anul 1989 şi până în prezent sistemul de învăţământ s-a degradat. Ştim cu toţii şi am simţit acest lucru. Ne lovim de un lucru foarte grav şi anume abandonul şcolar. Sunt alte priorităţi din punctul meu de vedere care trebuie puse în prim plan, nicidecum această achiziţie de 32 de miliarde. Ştim foarte bine că de-a lungul timpului, istoria postdecembristă, toate guvernele, fac referire şi la Microsoft, contracte care s-au lăsat cu dosare penale. Eu cred, şi este doar părerea mea, că în spatele acestui proiect o să beneficieze o firmă care va vinde aceste cartele şi tablete. Altceva nu cred că s-ar putea face atât de bine. Avem experienţe triste şi cu programul „Cornul şi laptele”, tot un proiect pompos, unde copiii nu consumă nici cornul şi nici laptele, iar beneficiari sunt doar câteva firme clientelare. Cred că acest lucru se întâmplă şi cu acest proiect de hotărâre, dar vom vedea. Nu am făcut altceva decât să-mi spun părerea în Consiliul Local.”
Domnul consilier Vlad George - Aurelian:
„Daţi-mi voie să vă spun că sunt în cunoştinţă de cauză, am făcut parte din rândul directorilor care au fost la Iaşi şi au văzut cum funcţionează acest sistem. Vreau să vă spun că este în beneficiul elevilor, rata abandonului şcolar la Liceul Teoretic „Vasile Alecsandri” din Iaşi, aţi văzut că este de 40%. Legătura dintre familie şi şcoală este mult mai strânsă, cu toate că în şcoli, cum spunea şi domnul director Ţepeluş Laurenţiu - Cristinel există o rezistenţă. Vreau să vă spun că acest proiect vine în întâmpinarea cadrelor didactice şi îi ajută să genereze fel de fel de rapoarte. Consider că este un proiect excepţional. Avem această şansă în municipiul Buzău, să implementăm acest proiect, iar cum spunea şi domnul consilier Vasile Gheorghe este treaba primăriilor nu a Consiliului Judeţean. Fiecare primărie ar trebui să se aplece asupra acestui proiect. Noi consilierii PNL îl susţinem şi îl votăm.”
Domnul consilier Ţepeluş Laurenţiu - Cristinel:
„Cred că cei mai avantajaţi de pe urma acestui proiect vor fi părinţii, care vor şti în termen real ce rezultate au copiii, unde sunt, dacă frecventează sau nu şcoala. Nu ştiu cum şi-a format domnul consilier Roşioru această opinie, cum că este doar un proiect prin care vrem să cumpărăm nişte instrumente didactice. Vreau să vă informez domnule consilier că există în multe şcoli suficient echipament de toate felurile. Această platformă facilitează relaţia cu părintele. Eu, la Colegiul Naţional „B. P. Hasdeu” am un asemenea proiect pe care îl plătesc, şi fiecare deţine un catalog electronic. Anul acesta ştiind că urmează să implementăm acest proiect, iar datorită faptului că nu am mai introdus datele pe primul semestru, părinţii au reacţionat. Chiar dacă află cu întârziere din sistemul nostru şi nu în timp real de note şi de absenţe. Să ştiţi că părinţii sunt interesaţi, domnule Roşioru.”
Domnul consilier Roşioru Silviu – Laurenţiu:
„Da domnule director, ştiu. Noi avem un precedent creat de doamna ministru Ecaterina Andronescu, cu Microsoft, este cercetată penal. Eu nu am făcut altceva decât să trag un semnal de alarmă. De câştigat cu siguranţă prima şi prima dată o are firma care va vinde, nicidecum copiii şi părinţii.”
Domnul consilier Ţepeluş Laurenţiu - Cristinel:
„Nu, de ce să nu privim avantajul familiilor, domnule Roşioru.”
Domnul consilier Murguleţ Vasile, preşedintele şedinţei:
„Vă rog să vă limitaţi la problema discutată, fără a devia subiectul.”
Domnul consilier Ţepeluş Laurenţiu - Cristinel:
„În legătură cu „Cornul şi laptele”, ar trebui să mai ieşiţi din oraş, să mergeţi în satele mărginaşe. Eu, ca inspector am mers şi am văzut ce impact are acel proiect pe care dumneavoastră îl blamaţi şi anume „Cornul şi laptele”.”
Domnul consilier Roşioru Silviu – Laurenţiu:
„Se aruncă jumătate din ele. Copiii nu le consumă.”
Domnul consilier Ţepeluş Laurenţiu - Cristinel:
„Este opinia dumneavoastră.”
Domnul consilier Roşioru Silviu – Laurenţiu:
„Ştiu că am stat de vorbă, sunt informat nu vorbesc în necunoştinţă de cauză.”
Domnul Constantin Toma, primarul municipiului Buzău: 
„O comparaţie, această sumă este până la urmă foarte mică, înseamă de fapt 7 lei pe copil în municipiul Buzău. O să fac o comparaţie, nu sunt deloc cinic, anul trecut a costat un kilogram de câine prins 1 euro. Un câine are 10-12 kilograme. Comparând, acest proiect ne costă foarte puţin. Am  început şi sper ca până la sfârşitul acestei săptămâni să semnez toate contractele de management cu fiecare director de şcoală. În afară de cei doi indicatori economici, respectiv reducerea costurilor de funcţionare vă anunţ că se consumă pe utilităţile din şcoli pe municipiul nostru 7,7 milioane de euro ceea ce este imens. Risipa este îngrozitoare. Al doilea indicator economic investiţiile şi sunt 3 indicatori de performanţă şcolară. Această performanţă şcolară o vom putea urmări prin noua organigramă, care sper ca până la urmă să o avem în acest an. Prin biroul de Educaţie şi performanţă şcolară pentru că putem aduce această informaţie pe orice tehnologie performantă şi în birourile dumneavoastră şi aici într-un birou special care va fi înfiinţat, unde vom putea să supraveghem activitatea fiecărei şcoli şi dacă vreţi activitatea fiecărui elev în parte din municipiul nostru. Sunt rapoarte care ies automat, vom şti ce decizii trebuie să luăm astfel încât să îmbunătăţim performanţa şcolară în municipiul nostru. Domnul Roşioru care este un specialist în acest domeniu, bineînţeles şi-a spus punctul de vedere. Cred mai mult în ceea ce a spus domnul profesor şi directorul Colegiului Naţional „B. P. Hasdeu”, domnul Ţepeluş. Este foarte necesară.”
Domnul consilier Bârlă Fănică:
„În orice domeniu.”
Domnul consilier Roşioru Silviu – Laurenţiu:
„Foarte bine, domnule primar interimar. Nici o problemă. Aţi făcut dumneavoastră lucruri foarte frumoase. Aţi văzut ce zice domnul Toma, că aţi făcut numai bine.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei:
„Domnul consilier Ţepeluş Laurenţiu – Cristinel părăseşte şedinţa Consiliului Local.
Mai am o propunere ca punctul 4.- proiectul de hotărâre privind validarea mandatului de consilier în Consiliul Local al Municipiului Buzău al doamnei Ionescu Maria de pe ordinea de zi suplimentară să-l aducem acum în discuţie.
 Domnul consilier Murguleţ Vasile, preşedintele şedinţei supune la vot această propunere care este adoptată cu 20 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind validarea mandatului de consilier în Consiliul Local al Municipiului Buzău a doamnei Ionescu Maria;

	Doamna Pavel Diana Mariana, secretarul municipiului Buzău:
	„Comisia de validare a verificat documentele cu privire la exercitarea mandatului de către doamna Ionescu Maria, îndeplineşte condiţiile legale pentru a i se valida mandatul. Procedural, doamna consilier va depune jurământul după ce avem rezultatul votului.”

Domnul consilier Murguleţ Vasile, preşedintele şedinţei: 
„Avem vot secret. Se vor distribui buletinele de vot”. 

Domnul consilier Lambru Daniel, membru al comisiei de validare, anunţă rezultatul votului secret privind validarea mandatului de consilier în Consiliul Local al Municipiului Buzău a doamnei Ionescu Maria:

Ionescu Maria: 20 voturi pentru, 2 voturi anulate.

Doamna Pavel Diana Mariana, secretarul municipiului Buzău:
„Îi adresăm rugămintea doamnei Ionescu Maria să vină alături de noi pentru a depune jurământul.”

Doamna Ionescu Maria:
„Subsemnata Ionescu Maria, luând cunoştinţă de validarea mandatului de consilier în Consiliul Local al Municipiului Buzău, depun şi semnez în faţa Consiliului Local următorul jurământ:

„Jur să respect Constituţia şi legile ţării şi să fac cu bună-credinţă tot ceea ce stă în puterile şi priceperea mea pentru binele locuitorilor municipiului Buzău.  Aşa să-mi ajute Dumnezeu!” 
Se supune la vot şi se aprobă hotărârea cu 20 voturi pentru.
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre	 privind constituirea Comisiei Locale de Ordine Publică din cadrul Poliţiei Locale a municipiului Buzău;

	Domnul consilier Roşioru Silviu – Laurenţiu:
„Domnule consilier faceţi parte şi din această comisie. Sunteţi cel mai bun consilier. Mai puteţi face faţă? Sunteţi peste tot.”
Domnul consilier Murguleţ Vasile, preşedintele şedinţei: 
„Da.”
Domnul consilier Roşioru Silviu – Laurenţiu:
„Foarte bine. Felicitări.”
Domnul consilier Murguleţ Vasile, preşedintele şedinţei: 
„Vă mulţumesc. Înainte de a vota cred că aţi citit şi Legea Poliţiei Locale.”
Domnul Constantin Toma, primarul municipiului Buzău: 
„Are calificarea necesară, domnule Roşioru.”
Domnul consilier Roşioru Silviu – Laurenţiu:
„O să vă răspund domnule primar, la domnul Sălcuţan, dumneavoastră faceţi recomandări foarte bune. Imediat.”
Domnul consilier Barbu Ion:
„Vă rog încă o dată, domnilor care faceţi parte din majoritate să aveţi în vedere legea care ne spune că trebuie să avem în componenţă sau în reprezentarea consiliilor de administraţie ale societăţilor subordonate, membrii şi de la celelalte partide. Văd că acest lucru nu se întâmplă. Astăzi toţi cei care fac parte din comisie, din partea noastră vor primi un vot împotrivă. Am spus de data trecută acest aspect, dar nu se ţine cont.”
Domnul Constantin Toma, primarul municipiului Buzău: 
„Este fără bani.”
Domnul consilier Barbu Ion:
„Domnule primar, niciodată nu s-a întâmplat ce se întâmplă acum în această legislatură.”
Domnul Apostu Ionuţ - Sorin, viceprimarul municipiului Buzău: 
„Nici pe comandantul Poliţiei Municipale nu-l votaţi?”
Domnul consilier Barbu Ion:
„Nu. Am spus condiţia în întregimea ei. Trebuia să fim consultaţi aşa cum am cerut.”
Domnul Constantin Toma, primarul municipiului Buzău: 
„Să terminăm cu găştile interpartidice.”
Domnul consilier Barbu Ion:
„Ştiţi destul de bine că în noi aţi avut sprijin, în sensul de a respecta legea şi de a face bine acestui oraş.”
Domnul Constantin Toma, primarul municipiului Buzău: 
„Aşa este, vă mulţumesc.”
Domnul consilier Barbu Ion:
„Dar de acum lucrurile par a fi duse în altă direcţie şi nu mi se pare normal. Nu avem nimic cu oamenii pe care îi propuneţi, ci modul în care se constituie aceste comisii. Am spus şi la şedinţa trecută că vom sancţiona. Aceasta este metoda pe care o putem folosi.”
Domnul Apostu Ionuţ - Sorin, viceprimarul municipiului Buzău: 
„Este un singur consilier în această comisie.”
Domnul consilier Barbu Ion:
„Da, dar acelaşi peste tot.”
Domnul consilier Roşioru Silviu – Laurenţiu:
„Este calificat.”
Domnul consilier Murguleţ Vasile, preşedintele şedinţei: 
„Toţi banii pe care îi voi lua din aceste comisii am să vi-i dau dumneavoastră. Îi donez.”
Domnul consilier Roşioru Silviu – Laurenţiu:
„Eu nu am făcut pentru bani. Dumneavoastră sunteţi frecvent, acest lucru a vrut să-l sublinieze.”

Domnul consilier Murguleţ Vasile, preşedintele şedinţei: 
„Avem vot secret. Se vor distribui buletinele de vot”. 

Domnul consilier Lambru Daniel, membru al comisiei de validare, anunţă rezultatul votului secret privind componenţa Comisiei Locale de Ordine Publică din cadrul Poliţiei Locale a municipiului Buzău:

Comisia Locală
Toma Constantin: 14 voturi pentru, 7 voturi împotrivă, 2 voturi anulate.
Ivan Marius Daniel: 14 voturi pentru, 7 voturi împotrivă, 2 voturi anulate.
Teodorescu Adrian: 14 voturi pentru, 7 voturi împotrivă, 2 voturi anulate.
Pavel Diana: 14 voturi pentru, 7 voturi împotrivă, 2 voturi anulate.
Apostu Ionuţ: 13 voturi pentru, 8 voturi împotrivă, 2 voturi anulate.
Neder Andrei: 13 voturi pentru, 8 voturi împotrivă, 2 voturi anulate.
Vasile Murguleţ: 12 voturi pentru, 9 voturi împotrivă, 2 voturi anulate.
Secretarul Comisiei Locale
Dragomir Robert: 14 voturi pentru, 7 voturi împotrivă, 2 voturi anulate.
Dumitraşcu Doru: 14 voturi pentru, 7 voturi împotrivă, 2 voturi anulate.
Isbăşoiu Marcel: 13 voturi pentru, 8 voturi împotrivă, 2 voturi anulate.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind revocarea mandatului domnului Sălcuţan Alexandru Lucian de reprezentare a municipiului Buzău în Adunările Generale ale Societăţii Comerciale "Compania de Apă" S.A. Buzău şi numirea în această calitate a altui reprezentant;

Domnul consilier Roşioru Silviu - Laurenţiu: 
„Referitor la şedinţa extraordinară din 01.07.2016, ştiţi că am tras un semnal de alarmă şi ori de câte ori a fost un proiect de hotărâre, ţinând cont de validarea domnului Sălcuţan şi de propunerea cu care a venit domnul primar şi domnul consilier Florescu Constantin, eu am tras semnal de alarmă că nu este chiar atât de profesionist pe cât ni l-a prezentat. Am primit cu toţii un raport de activitate, vedem că a avut o activitate stufoasă, cu efect zero. Exact ceea ce am spus şi părerile pe care le-am avut, iată că s-au adeverit în câteva şedinţe. Asta ca să ştiţi domnule primar că nu bat câmpii şi mai ales fostului primar interimar, domnul Bârlă că mă pricep la toate. Asta s-a întâmplat cu domnul Sălcuţan şi vom vedea şi de acum înainte. Mai sunt proiecte în care am intervenit şi am spus că nu au nici o valoare şi iată că încet, încet, rând pe rând se adevereşte. Vă mulţumesc.”
Domnul Constantin Toma, primarul municipiului Buzău: 
„În primul rând permiteţi-mi să nu fiu de acord cu domnul Roşioru, deoarece a spus că nu bate câmpii. Bate câmpii amarnic.” 
Domnul consilier Roşioru Silviu - Laurenţiu: 
„Depinde din ce parte vă uitaţi.”
Domnul Constantin Toma, primarul municipiului Buzău: 
„Dinspre ruşi probabil.”
Domnul consilier Roşioru Silviu - Laurenţiu: 
„Da.”
Domnul Constantin Toma, primarul municipiului Buzău: 
„Domnul Lucian Sălcuţan a apărat foarte bine Consiliul Local, fără să aibă nici un contract, fără să fie plătit în nici un fel, fără să fie agent în nici un partid. Sunt foarte supărat, deoarece l-am prins că este agent dublu. Plăteşte cotizaţia la PNL şi are contract cu PSD, dar mi-am dat seama la timp.”

Domnul consilier Barbu Ion: 
„L-aţi luat la dumneavoastră din perioada campaniei electorale. Este PSD-ist.”
Domnul Constantin Toma, primarul municipiului Buzău: 
„Îmi pare foarte rău. Vedeţi că plăteşte cotizaţia la PNL. Lăsând gluma la o parte, această decizie am propus-o deoarece în interpretarea senzaţională a celor de la “Compania de Apă” şi din familia pe care o ştim au interpretat că în această funcţie ar trebui mandatat numai un funcţionar al primăriei. Este o mare greşeală, nu este aşa. Inclusiv în celelalte şapte societăţi ale Consiliului Local sunt tot oameni care nu sunt angajaţi în primărie şi mai mult decât atât, peste tot în ţară, verificaţi, cred că sunt sub 5% funcţionari ai primăriei, reprezentanţi în Adunările Generale care fiinţează pe lângă Consiliul Local din toată ţara. Lucian Sălcuţan fără nici un ban, în pofida a ceea ce s-a spus în presă, că ar fi primit bani şi contracte. Nu a primit nici un ban, nu a fost avocat, ne-a sprijinit împotriva atenţiei, iar domnul Constantin Ionescu este aici şi poate confirma. O să vedeţi în bugetul Companiei de Apă, două firme de avocaţi plătite. Au propus iarăşi o şedinţă. Au două firme de avocaţi plătite cu două miliarde de lei, 16 consilieri juridici în cadrul Companiei de Apă. Dacă îi mai adunăm şi pe cei de la Consiliul Judeţean şi cu avocaţii din cele două firme, raportat la cei trei jurişti pe care îi mai avem în primărie, deoarece avem organigrama blocată. Fără să avem nici un contract cu vreo firmă de avocaţi, deoarece am încercat cu o sumă mică, este vorba de 25 de mii de lei care au fost aprobaţi de către Consiliul Local să contactăm o firmă de avocaţi. Bineînţeles că nu s-a înscris nimeni pentru că la câte procese avem şi astăzi mi-au mai venit două cu Compania de Apă, bineînţeles ca pârât, nu avem nici o şansă să ne putem apăra. Deocamdată stăm aşa şi aşteptăm la ceea ce ne spune domnul consilier Roşioru. Nu a fost o problemă de competenţă sau de incompetenţă. A fost pur şi simplu pe de o parte, ca să îndepărtăm şi acest dubiu, deoarece nu există în interpretarea legii faptul că ar trebui să fie un angajat al primăriei, iar pe partea cealaltă bineînţeles că a fost şi decizia politică a domnului deputat Marcel Ciolacu care a înţeles altceva după părerea mea, dar aceasta este altă problemă. M-am supus deciziei.”
Domnul consilier Roşioru Silviu - Laurenţiu: 
„Domnule primar, stimaţi colegi i-am dat votul de încredere în şedinţă de consiliu local să reprezinte Consiliul Local. Dânsul a făcut o procură unei alte persoane fără să ţină cont de Consiliul Local. Aceasta este o faptă foarte gravă. Nu poţi să faci aşa ceva, noi dăm un vot de încredere ca reprezentant şi el se duce la orice notar şi face o procură.”
Domnul Constantin Toma, primarul municipiului Buzău: 
„Din acest motiv s-a amânat Adunarea Generală convocată a doua zi.”
Domnul consilier Roşioru Silviu - Laurenţiu: 
„Nu poţi să faci aşa ceva.”

Domnul Constantin Toma, primarul municipiului Buzău: 
„Asta i-a blocat pe celebrii jurişti şi cele două firme de avocaţi. Era soluţia că Lucian Sălcuţanu putea să delege. Putea să delege după lege. Mai faceţi o plângere penală.”
Domnul consilier Roşioru Silviu - Laurenţiu: 
„Eu sunt imparţial.”
Domnul Constantin Toma, primarul municipiului Buzău: 
„Sunteţi imparţial în partidul Compania de Apă.”
Domnul consilier Roşioru Silviu - Laurenţiu: 
„Eu niciodată nu am fost în Compania de Apă.”
Domnul consilier Barbu Ion: 
„Aşa cum spune şi domnul primar lucrurile se complică cu Compania de Apă şi ştim cu toţii că cine ar putea să ia decizia pentru a rupe acest lanţ al demersurilor în instanţe ar trebui să fie preşedintele Asociaţiei de Dezvoltare Intercomunitară “Buzău 2008”. Aici lucrurile puteau fi rezolvate politic. Mie îmi este teamă că peste puţin timp, altcineva îi va sesiza pe cei în drept să verifice dacă banii pe care eventual îi dăm la o firmă de avocatură noi, Primăria, Consiliul Local s-ar putea să fie nişte bani pe care cineva va stabili să-i recupereze de undeva. De ce spun asta? Asociaţia de Dezvoltare Intercomunitară şi operatorul regional ar fi putut de mult să ia o decizie favorabilă, sau mai degrabă să fie o înţelegere, deoarece ce se întâmplă acolo nu este în regulă şi o repet pentru a nu ştiu câta oară. Decizia este politică şi politic trebuiau rezolvate problemele, la nivelul Asociaţiei de Dezvoltare Intercomunitară. Dacă citiţi toată legislaţia şi îmi cer scuze de la colegi pentru că avem, acest subiect în discuţie de prea mult timp, dar nu cred că dumneavoastră ca şi membrii de frunte ai acestui partid, mă refer la preşedintele Consiliului Judeţean care este preşedintele executiv nu fac deloc o referire la politica unui partid sau altul, dar deciziile la urma urmei acolo trebuiau luate. Noi la un moment dat s-ar putea să răspundem ca şi Consiliu Local, că am făcut contract cu o firmă de avocatură şi o să plătim.”
Domnul Constantin Toma, primarul municipiului Buzău: 
„Domnule Barbu Ion, nu aţi înţeles nimic şi vă rog să mă scuzaţi. Nu avem contract cu nici o firmă, deoarece nimeni nu vrea să vină.”
Domnul consilier Barbu Ion: 
„Am aprobat să încheiem un contract.”
Domnul Constantin Toma, primarul municipiului Buzău: 
„Dar nu vrea nimeni.”
Domnul consilier Barbu Ion: 
„Nu vor, dar asta nu înseamnă că nu am încheiat.”
Domnul Constantin Toma, primarul municipiului Buzău: 
„Nu am încheiat nimic.”
Domnul Neder Andrei, viceprimarul municipiului Buzău: 
„Hotărârea nu a adus nici un prejudiciu.”

Domnul consilier Barbu Ion: 
„Nu a adus, dar poate să aducă. Nu trebuie să ne apărăm în instanţă?”
Domnul Constantin Toma, primarul municipiului Buzău: 
„Trebuia să ne apărăm în instanţă cu firmă de avocaţi, cum se apără şi ei. Vă repet, noi nu mai avem decât trei jurişti în această primărie şi nu ne putem apăra.”
Domnul consilier Barbu Ion: 
„Toată această situaţie nu putea fi rezolvată politic?”
Domnul Constantin Toma, primarul municipiului Buzău: 
„Îmi pare rău, suntem toţi aici o apă şi un pământ ca să zic aşa.”
Domnul consilier Barbu Ion: 
„Am înţeles.”
Domnul Constantin Toma, primarul municipiului Buzău: 
„În afară de domnul Roşioru, care este imparţial.”

Domnul consilier Murguleţ Vasile, preşedintele şedinţei: 
„Avem vot secret. Se vor distribui buletinele de vot”. 

Domnul consilier Lambru Daniel, membru al comisiei de validare, anunţă rezultatul votului secret privind revocarea mandatului domnului Sălcuţan Alexandru de reprezentare a municipiului Buzău în Adunările Generale ale Societăţii Comerciale "Compania de Apă" S.A. Buzău:

Sălcuţan Alexandru Lucian: 20 voturi pentru, 1 abţinere, 2 voturi anulate.

Domnul consilier Lambru Daniel, membru al comisiei de validare, anunţă rezultatul votului secret privind desemnarea doamnei Cristea Georgeta în calitate de reprezentant al municipiului Buzău în Adunarea Generală a Acţionarilor Societăţii Comerciale "Compania de Apă" S.A. Buzău:

Cristea Georgeta: 19 voturi pentru, 2 abţineri, 2 voturi anulate.

Domnul consilier Ionescu Constantin nu votează.
Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind aprobarea rezilierii contractului de asociere al Municipiului Buzău cu Federaţia Română de Fotbal Bucureşti şi Centrul de Fotbal Mogoşoaia S.R.L. Mogoşoaia, în vederea înfiinţării Centrului Regional de Excelenţă – Tricolor 11 şi a actului adiţional privind aportul financiar şi material al părţilor în cadrul asocierii;

Domnul consilier Ionescu Constantin:
„Legat de acest proiect de hotărâre am o întrebare şi o propunere pentru executiv. În primul rând care au fost considerentele şi motivele pentru care a fost reziliat acest contract, ţinând cont de poziţia câtorva consilieri la momentul când am discutat şi aprobat pe ordinea de zi încheierea acelui contract. În al doilea rând, dacă acest proiect va fi aprobat, vin cu o propunere şi dacă primăria este de acord, ca pe acel teren pe care nu mai funcţionează nimic decât un stadion de atletism abandonat. Sunteţi de acord ca în bugetul pe anul 2017 să prevedem anumite sume pentru dezvoltarea acelei investiţii privind reabilitarea stadionului de atletism.” 
Domnul Constantin Toma, primarul municipiului Buzău: 
„Deja am furat ideea.”
Domnul consilier Ionescu Constantin:
„Nu, eu am zis din campanie.”
Domnul Constantin Toma, primarul municipiului Buzău: 
„Am luat decizia deja, i-am chemat pe cei care s-au ocupat, am dezgropat proiectul. Este cam scump, 6,7 milioane de euro.”
Domnul consilier Ionescu Constantin:
„Dar proiectul există.”
Domnul Constantin Toma, primarul municipiului Buzău: 
„Despre asta vorbesc. Am solicitat, am scos proiectul de la naftalină. Trebuia promovat pe CNI, suma este totuşi foarte mare. Am trecut la studiu cu o firmă şi sperăm cu vreo 400 de mii de euro să facem un stadion de nivel naţional, în sensul că putem ţine şi competiţii naţionale aici.”
Domnul consilier Ion Viorel:
„Fără tribune se poate face la o sumă mai mică.”
Domnul Constantin Toma, primarul municipiului Buzău: 
„Nişte tribune mai mici, nu la nivelul celor care erau acolo, 6,7 milioane de euro este imposibil.”
Domnul consilier Ionescu Constantin:
„Dar ca soluţie, să fie omologate Federaţiei Internaţionale.”
Domnul Constantin Toma, primarul municipiului Buzău: 
„La nivel de Federaţie Internaţională, nu ştiu. Oricum nu va fi cu zgură.  Prima dată luasem această soluţie, dar nu se mai practică pentru că este o suprafaţă care nu este de viteză. Este ceva artificial. Vor veni specialişti cu propuneri. O firmă internaţională care activează în Bucureşti, ne vor da un studiu şi vom supune aprobării. Care a fost primul lucru pe care l-aţi întrebat, domnule Ionescu?”
Domnul consilier Ionescu Constantin:
„Care au fost considerentele şi motivele pentru care a fost reziliat acest contract?”
Domnul Constantin Toma, primarul municipiului Buzău: 
„Motivele au fost de teamă, ca să nu zic de frică.”
Domnul consilier Ion Viorel:
„Domnule primar trebuie să mă scoateţi în oraş.”
Domnul Constantin Toma, primarul municipiului Buzău: 
„Se încălzeşte şi ieşim la o bere. M-aţi salvat. Până la urmă treaba a fost bună. Curtea de Conturi a venit, a constatat şi i-a imputat primarului de la Deva. Am vorbit cu dumnealui, cu care m-am consultat şi atunci. A zis că este ilegal. Au luat decizie şi în Consiliul Local al lor. Am scris Federaţiei Române de Fotbal. Bunăvoinţă a fost pentru a face excelenţă din sportul românesc. Scoteam oraşul Buzău la lumină. Aşa am considerat atunci, dar s-a dovedit ilegat, am corectat, nu am furat nici un ban de aici.”
Domnul consilier Roşioru Silviu - Laurenţiu:
„Aceeaşi problemă şi cu acest proiect de hotărâre. Ştiţi foarte bine că am fost opozant, am fost împotrivă.”
Domnul Constantin Toma, primarul municipiului Buzău: 
„Sunteţi opozant 100%, aici aveţi dreptate în totalitate.”
Domnul consilier Roşioru Silviu - Laurenţiu:
„Proiectele bune şi viabile le votez.”
Domnul Constantin Toma, primarul municipiului Buzău: 
„Nu aţi votat niciunul. Nici viabil nici neviabil.”
Domnul consilier Roşioru Silviu - Laurenţiu:
„Cum să nu, nu aţi observat dumneavoastră, dar eu am votat. Referitor la acest proiect, stiţi foarte bine că şi prima dată a fost votat în mandatul trecut, am spus atunci ce am avut de spus. Pe urmă în şedinţele de consiliu v-am spus că este ilegal, v-am dat exemplu oraşul Târgu Mureş, Timişoara şi Deva. Iată că am avut dreptate din nou. Vă mulţumesc.”
Domnul Constantin Toma, primarul municipiului Buzău: 
„Vă mulţumesc că sunteţi specialist, mai ceva ca domnul Ion Viorel.”
Domnul consilier Roşioru Silviu - Laurenţiu:
„Nu mai specialist, dar mi-am spus părerea.”
Domnul consilier Vasile Gheorghe:
„Până când stadionul de atletism va fi reabilitat, avem o cerinţă a profesorilor de sport, este şi domnul consilier Vlad George – Aurelian aici, acolo se antrenează toţi copii care dau la şcolile militare. Sunt cu sutele. Haideţi ca măcar pista de atletism cu zgură să o facem, deoarece aleargă prin gropi.”
Domnul consilier Ion Viorel:
„Nu o poţi face cu zgură, nu te primeşte în atletism.”
Domnul Constantin Toma, primarul municipiului Buzău: 
„Cu zgură nu se poate omologa.”
Domnul consilier Vasile Gheorghe:
„Nu se mai poate alerga.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind modificarea tarifelor pentru serviciul public de salubrizare din municipiul Buzău; 

Domnul consilier Ionescu Constantin:
„Aş vrea să-l întreb pe domnul director al Societăţii Comerciale „R.E.R. Ecologic” S.A. Buzău care este stadiul procesului cu Autoritatea Naţională de Reglementare pentru Serviciile Comunitare de Utilităţi Publice (ANRSC)? Această majorare a tarifului, ţinând cont de creşterea salariului minim pe economie poate fi suportat din profitul societăţii?”
Mocanu Liviu, director al Societăţii Comerciale „R.E.R. Ecologic” S.A. Buzău:
„Creşterea pe care am făcut-o aici se referă la lucrările manuale de salubrizare stardală, nu la populaţie. La populaţie era o creştere foarte mică pe care nu am mai introdus-o şi se referă la cele două majorări de salariu minim, cea de 1450 de acum şi cea de 1250 de data trecută. În fişa de calcul, în calculul preţului la cele 4 lucrări manuale este salariu minim vechi de 1050, deoarece prima modificare a fost în mai 2016. De atunci şi până acum nu am făcut nici o majorare la aceste tarife. Diferenţa este foarte mică, este undeva la 9% din situaţia de lucrări.”
Domnul consilier Ionescu Constantin:
„Doar partea de personal.”
Mocanu Liviu, director al Societăţii Comerciale „R.E.R. Ecologic” S.A. Buzău:
„Da, lucrări manuale. Este o pondere foarte mare privind creşterea salariului minim. În ceea ce priveşte procesul cu ANRSC este în derulare.  Am avut o primă pronunţare în favoarea lor acum câteva zile. Acum se judecă recursul. Nu ştiu care va fi termenul, va mai dura. Sperăm să se finalizeze cât mai repede ca să ştim şi noi, şi primăria ce are de făcut. În cazul în care noi vom pierde, la anul se pot organiza licitaţii.” 

Domnul consilier Şerban Nicolae:
„Domnule director, dumneavoastră aţi vorbit de creştere. Spuneţi-mi dacă a crescut preţul carburantului în România, aţi avut şi o descreştere a preţurilor?”
Mocanu Liviu, director al Societăţii Comerciale „R.E.R. Ecologic” S.A. Buzău:
„Anul trecut preţul carburantului a scăzut destul de mult.” 
Domnul consilier Şerban Nicolae:
„Profitul companiei care este? Aţi putea să ne daţi procente?”
Mocanu Liviu, director al Societăţii Comerciale „R.E.R. Ecologic” S.A. Buzău:
„7%.”
Domnul consilier Şerban Nicolae:
„Vreau să vă spun că cu o sărăriţă, dumneavoastră luaţi pe oră cam un milion trei sute. Cu ce funcţionează acea sărăriţă? Niciodată la dumneavoastră nu scade preţul, dar la majorări imediat. TVA-ul este colectat de la populaţie. Să nu se înţeleagă că a scăzut preţul.”
Mocanu Liviu, director al Societăţii Comerciale „R.E.R. Ecologic” S.A. Buzău:
„Nu mă refer la această scădere. Din martie 2016, acum 1 an, au scăzut preţurile la salubrizare stradală şi bineînţeles preţul la combustibil este luat în calcul, cel real. Nu putem trece un preţ mai mare. În nici un caz. Se poate verifica.” 
Domnul consilier Şerban Nicolae:
„Aţi vrut să transformaţi primăria într-un poligon de taxe.”
Domnul consilier Ionescu Constantin:
„Majorarea este reflectată în salariul oamenilor.”
Mocanu Liviu, director al Societăţii Comerciale „R.E.R. Ecologic” S.A. Buzău:
„Bineînţeles.”
Domnul consilier Roşioru Silviu - Laurenţiu:
„Această majorare, ca să înţeleagă cetăţenii municipiului Buzău, făcută de partidul PSD, se regăseşte în scumpirea taxelor la toate societăţile şi va fi un val de scumpiri de taxe la toate societăţile. Cu o mână se dă, cu alta se ia. Oamenii nici nu câştigă, nici nu pierd.”
Domnul consilier Vasile Gheorghe:
„Este totuşi bine că la măririle de preţuri nu figurează şi deszăpezirea trotuarelor de zăpadă şi gheaţă. A fost lamentabil. În cele două puseuri de iarnă, a fost de groază. La a doua zăpadă s-a ieşit cu frezele care mergeau pe deasupra. La două zile după ce a fost zăpadă, frezele mergeau pe deasupra. Nu ar fi fost greu dacă mobilizarea ar fi fost alta. S-a ştiut cu două zile înainte că va ninge, iar dimineaţă în staţiile de autobuz lamele au luat zăpada şi au dus-o acolo şi nu se putea trece, trotuarele la fel, la şcoli tot la fel. Mi se pare că această chestie a fost gestionată extraordinar de prost.” 

Domnul Apostu Ionuţ - Sorin, viceprimarul municipiului Buzău: 
„Dacă veniţi cu date concrete sunt de acord cu dumneavoastră.”
Domnul consilier Vasile Gheorghe:
„Eu dimineaţă la 5.45 plec la serviciu, ştiu ce vorbesc. Eu am înotat prin zăpadă. Spun acest lucru deoarece de aici înainte să ne pregătim. Date concrete nu se pune problema, sunt destule.”
Domnul Apostu Ionuţ - Sorin, viceprimarul municipiului Buzău: 
„Gândiţi-vă că ne-am confruntat cu o ploaie atipică, acea ploaie îngheţată “freezing rain”, atunci întreg oraşul a devenit un patinuar. Nu avem 100 de mii de muncitori la salubrizare care să poată fi duşi pe toate trotuarele din oraş.”
Domnul consilier Vasile Gheorghe:
„De regulă, oamenii de la Societatea Comercială „R.E.R. Ecologic” S.A. Buzău îşi fac treaba. Eu mă găsesc în fiecare dimineaţă cu ei, sunt de la ora 5 la muncă. Când a fost zăpadă aceştia nu au mai fost. Puteau să vină cu frezele pe trotuare şi nu au venit. Eu nu am nimic cu aceşti oameni.”
Domnul Apostu Ionuţ - Sorin, viceprimarul municipiului Buzău: 
„Nu vă contrazic. Pot fi şi probleme, dar haideţi să nu generalizăm.”
Domnul consilier Vasile Gheorghe:
„Profit de prezenţa domnului director de la Societatea Comercială „R.E.R. Ecologic” S.A. Buzău. Într-una din şedinţele anterioare ale Consiliului Local am hotărât că se vor face echipe care să meargă la case şi să vadă cine are contract pe gunoiul menajer şi cine nu are. Spun această treabă pentru că văd la blocurile după Unirii Nord unde ghenele de gunoi sunt închise, în fiecare zi sunt saci de gunoi care sunt aşezaţi lângă ghene. Gunoiul acela nu vine de la oamenii care au contracte, vine de la cei care nu au contracte. Haideţi să rezolvăm problema aceasta. M-am uitat la avizierul blocului meu cât costă gunoiul de persoană, în jur de 10 lei. Eu nu zic că este mult, dar dacă vom încerca să aducem cât mai mulţi contribuabili cu contract, probabil preţul va scădea şi povara va fi alta. Peste tot se depozitează gunoi şi vă mai dau un exemplu. Felicit presa pentru că a avut în vedere, sunt depozite clandestine de gunoi în Buzău. Vă dau un exemplu, cel de la fostul Plafar. Acolo se adună gunoi de nu ştiu unde în toată zona aceea.”
Domnul Apostu Ionuţ - Sorin, viceprimarul municipiului Buzău: 
„Întrebaţi-l pe domnul director de câte ori a fost curăţată acea zonă.” 
Domnul consilier Vasile Gheorghe:
„Păi ce facem atunci. Încă ceva, tot acea zonă arată ca după bombardament, aţi văzut clădirea aceea care este acolo, este un real pericol şi pentru copiii riveranilor. Haideţi să vedem cine este proprietarul, eu ştiam că este Plafarul. Dar poate nu mai este. Haideţi să vedem cine este proprietarul, să-i demoleze clădirea, pentru că sunt obligaţi să o facă şi dacă tot căutăm terenuri, dacă tot facem inventarul la terenuri pentru investiţii, acela este mai mult decât bun.”

Domnul Apostu Ionuţ - Sorin, viceprimarul municipiului Buzău: 
„Era ideală acea clădire pentru a fi transformată în locuinţe sociale. Din păcate, legislaţia nu permite municipalităţii să achiziţioneze imobile.”
Domnul consilier Vasile Gheorghe:
„Este mai mult decât bun acolo. Are toate utilităţile.”
Domnul consilier Murguleţ Vasile, preşedintele şedinţei: 
„Îi mulţumim domnului director pentru prezenţă. V-aş ruga să ne referim punctual la proiectul de hotărâre.”
Domnul consilier Vasile Gheorghe:
„A fost domnul director prezent în sală şi din cauza aceasta am întrebat. Ne poate spune dacă s-au mai descoperit fără contract.”
Domnul consilier Barbu Ion:
„Domnule consilier, nu cumva noi acum câteva luni, am aprobat un proiect de hotărâre în acest sens? Haideţi să ne oprim, deoarece discutăm prea mult pe această temă. Nu cred că îşi are rostul. S-a aprobat acel proiect de hotărâre despre care vorbiţi.” 
Domnul Apostu Ionuţ - Sorin, viceprimarul municipiului Buzău: 
„Dacă doriţi vă voi da o informare legat de acest subiect.”
Domnul consilier Murguleţ Vasile, preşedintele şedinţei: 
„Revin cu rugămintea să discutăm proiectele de hotărâre care sunt pe ordinea de zi. Nu ştiu dacă era atribuţia celor de la Societatea Comercială „R.E.R. Ecologic” S.A. Buzău să urmărească gunoiul în zona Plafar.”
Domnul consilier Vasile Gheorghe:
„Societatea Comercială „R.E.R. Ecologic” S.A. Buzău vine să îl ia.”
Domnul consilier Murguleţ Vasile, preşedintele şedinţei: 
„Îl ia conform contractului.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind desemnarea reprezentantului Municipiului Buzău în Adunarea Generală a Asociaţiei de Dezvoltare Intercomunitară „Buzău 2008”; 

Domnul consilier Murguleţ Vasile, preşedintele şedinţei: 
„Avem vot secret. Se vor distribui buletinele de vot”. 

Domnul consilier Lambru Daniel, membru al comisiei de validare, anunţă rezultatul votului secret privind desemnarea reprezentantului Municipiului Buzău în Adunarea Generală a Asociaţiei de Dezvoltare Intercomunitară „Buzău 2008”:

Toma Constantin: 20 voturi pentru, 1 abţinere, 2 voturi anulate.

Domnul consilier Ionescu Constantin nu votează.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind aderarea comunei Cilibia, judeţul Buzău, prin consiliul local, la Asociaţia de Dezvoltare Intercomunitară “Buzău 2008”; 

Domnul consilier Ionescu Constantin nu votează.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru.
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind trecerea unor mijloace fixe aflate în administrarea Regiei Autonome Municipale "RAM" Buzău, din proprietatea publică în proprietatea privată a municipiului, precum şi scoaterea din  funcţiune în vederea transmiterii fără plată, valorificării sau casării acestora;  

Domnul consilier Murguleţ Vasile, preşedintele şedinţei: 
„Avem vot secret. Se vor distribui buletinele de vot”. 

Domnul consilier Lambru Daniel, membru al comisiei de validare, anunţă rezultatul votului secret privind trecerea unor mijloace fixe aflate în administrarea Regiei Autonome Municipale "RAM" Buzău, din proprietatea publică în proprietatea privată a municipiului, precum şi scoaterea din  funcţiune în vederea transmiterii fără plată, valorificării sau casării acestora:

Comisia de Evaluare
Mareş Robert – preşedinte: 21 voturi pentru, 2 voturi anulate.
Cozma Costel – membru: 21 voturi pentru, 2 voturi anulate.
Potîrniche Gheorghe – membru: 21 voturi pentru, 2 voturi anulate.
Toader Anica – secretar: 21 voturi pentru, 2 voturi anulate.

Comisia de valorificare
Badiu Liviu – preşedinte: 21 voturi pentru, 2 voturi anulate.
	Mîndroiu Anica – membru: 21 voturi pentru, 2 voturi anulate.
	Andronache Titi – membru: 21 voturi pentru, 2 voturi anulate.
Ichim Laura – secretar: 21 voturi pentru, 2 voturi anulate.

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre pentru aprobarea prelungirii termenului contractului de închiriere perfectat între Municipiul Buzău şi Societatea Comercilă “IRISH SPORTS” S.R.L. Buzău;

Domnul consilier Barbu Ion:
„Am mai avut un contract cu această firmă, ştiţi destul de bine că este în derulare, tot acolo, tot la aceaşi şcoală. Eu zic că nu ar fi trebuit să primească avizul favorabil din partea comisiei de specialitate din cadrul primăriei. Datoriile sunt destul de mari la această societate, are un singur angajat. Este înfiinţată în anul 2013, dar datoriile nu ne îndreptăţesc să-i dăm până în anul 2048 unei societăţi indiferent cât de bine intenţionată ar fi, să-i dăm terenul unei şcoli. Nu cred că nu am fi în stare domnule primar, aşa cum vrem să dezvoltăm sportul în oraş, pe un teren de gazon artificial să punem două panouri şi să fie al şcoli. Mai mult de atât nu avem ce face acolo. A da unei persoane fizice, unei societăţi cu un singur angajat, care la momentul de faţă are datorii foarte mari, gândiţi-vă că noi nu vom mai fi atunci, nici tinerii din consiliu s-ar putea să nu mai fie ca să dea explicaţii celor care urmează după noi. Noi vom vota împotriva acestui proiect de hotărâre.”
Domnul Constantin Toma, primarul municipiului Buzău: 
„Aveţi informaţii cu ce datorii are?”
Domnul consilier Barbu Ion:
„Da, sunt pe internet, dar le avem scoase şi pe hârtie. Vi le dau dumneavoastră.”
Domnul Constantin Toma, primarul municipiului Buzău: 
„Spuneţi cât este.”

Domnul consilier Barbu Ion:
„Este vorba de o datorie de 96 de mii 41 de lei. Indiferent cât de bine intenţionat este nu va avea cu ce să susţină investiţia şi nu în ultimul rând este vorba de perioadă, până în anul 2048.”
Domnul consilier Murguleţ Vasile, preşedintele şedinţei: 
„Propun să amânăm proiectul de hotărâre, să-l studiem şi să-l discutăm la şedinţă.”
Domnul consilier Ionescu Constantin:
„Vroiam să mai ridic o problemă pe care am ridicat-o şi în cadrul comisiei, a locurilor de parcare din zona respectivă. Va trebui găsită o soluţie pentru că în momentul în care se închiriază sala, terenul, sunt foarte mulţi cetăţeni care vin să joace forbal acolo, parchează maşinile în intersecţii, în locul celorlalţi cetăţeni.”
Domnul consilier Barbu Ion:
„Aici puteţi să aveţi oricând o iniţiativă, domnule primar, ar putea intra cei care vin să-şi ia copiii de la şcoală.”
Domnul Constantin Toma, primarul municipiului Buzău: 
„Zona este foarte complexă. Am demarat un studiu împreună cu domnul viceprimar şi vom veni cu o propunere.”
Domnul Apostu Ionuţ - Sorin, viceprimarul municipiului Buzău: 
„Şi ieri am avut o discuţie cu reprezentanţii Poliţiei Municipale.”
Domnul Neder Andrei, viceprimarul municipiului Buzău: 
„Sunt foarte multe instituţii de învăţământ în acea zonă. Din această cauză se crează foarte multă aglomeraţie.”
Domnul consilier Barbu Ion:
„Câte sesizări au fost în anul 2016 de la cetăţenii care locuiesc în blocurile de acolo, în legătură cu ceea ce se întâmplă după ora 22.”
Domnul Constantin Toma, primarul municipiului Buzău: 
„Au fost destule şi aveţi dreptate. Am trimis Poliţia Locală de nenumărate ori acolo.”
Domnul Neder Andrei, viceprimarul municipiului Buzău: 
„Probabil ştiţi că în ultima perioadă s-au rezolvat aceste probleme.”
Domnul consilier Barbu Ion:
„Nu are cum să se rezolve.”
Domnul consilier Ionescu Constantin:
„În ultima perioadă, deoarece balonul este acoperit şi nu se aude, dar când acesta nu este se aude până la mine în casă.”
Domnul consilier Ion Viorel:
„La acest proiect de hotărâre este vorba de un fost sportiv, a reprezentat oraşul Buzău, nu vorbim de oricine. Eu m-aş fi bucurat ca el să-şi continue activitatea acolo, cu toate că nu este normal ce se întâmplă şi o să vă spun despre ce este vorba. Ştiţi cu toţii că am şi eu un teren sintetic, prin concesiune luat de la primărie. Eu mi-am plătit dările la primărie în luna ianuarie şi februarie, ca să scot firma din insolvenţă. Este o şcoală de fotbal, neprofitabilă, bag banii din buzunar, am plătit 2 miliarde 200. Ştiţi foarte bine, mi-am vândut casa din cartierul Orizont. Dacă se ia decizia pentru acest băiat, să luăm aceeaşi hotărâre şi pentru cel care a vrut să facă Centrul de Excelenţă care are două terenuri la CFR şi unu pe Spiru Haret unde ţine competiţii. Este fabrică de bani pentru el. Este privat şi se numeşte domnul Bodescu. Ori eliminăm toate terenurile din curtea şcolilor pe care sunt astfel de persoane. Îl dau la dispoziţia şcolii, nu ştiu dacă acei copii intră o oră pe el, în rest de la ora 5 până la ora 12 noaptea îl închiriază.”
Domnul Constantin Toma, primarul municipiului Buzău: 
„Nu ştiam de datorii. Proiectul care s-a propus pare foarte interesant. Copiii sunt lăsaţi pe timpul zilei, fără bani, fără nimic. Mi s-a părut în criza prin care trecem acum că este o soluţie pentru a rezolva parţial problema terenurilor de sport acoperite din municipiul Buzău. De datorii chiar nu am ştiut. Îmi cer scuze.”
Domnul consilier Bârlă Fănică:
„Revenind la terenul în cauză, datorii au multe firme. Important este dacă această societate are datorii la primărie.”
Domnul Constantin Toma, primarul municipiului Buzău: 
„Eu înţeleg că sunt datorii către primărie.”
Domnul consilier Bârlă Fănică:
„Nu are cum să fie aşa.”
Domnul consilier Barbu Ion:
„Această societate s-a înfiinţat special în anul 2013.”
Domnul consilier Bârlă Fănică:
„Trebuie să stabilim unde are datorii, la primărie?”
Domnul Constantin Toma, primarul municipiului Buzău: 
„Noi am verificat datoriile către primărie.”
Domnul consilier Barbu Ion:
„Faptul că societatea este datoare cu sume foarte mari către stat, nu are importanţă dacă sunt neapărat la primărie.”
Domnul consilier Murguleţ Vasile, preşedintele şedinţei: 
„Propun să amânăm proiectul de hotărâre pentru a ne documenta foarte bine. Vom lua decizia în altă şedinţă.”
Domnul consilier Barbu Liviu - Dragoş:
„Trebuie redusă şi perioada.”
Domnul consilier Barbu Ion:
„Am vrea să avem o informaţie din partea celor care se pricep şi îmi cer scuze, cât ar costa să punem noi un covor acolo.”
Domnul consilier Ionescu Constantin:
„Investiţia se ridică la 120 de mii de euro.”
Domnul consilier Barbu Ion:
„Lăsaţi că şi gardul la dumnealui se ridică la 20 de mii de euro.”
Domnul consilier Ion Viorel:
„Aţi înţeles greşit. Nu vreau să-i iau nici apărarea, aş putea să dau în el acum. Acestea sunt reale. Ştiţi ce mult costă să se pună gazon.”
Domnul consilier Murguleţ Vasile, preşedintele şedinţei: 
„Supun la vot amânarea proiectului de hotărâre.”

Nefiind exprimate alte puncte de vedere, preşedintele şedinţei, supune votului domnilor consilieri amânarea proiectului de hotărâre, care este adoptată cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind atestarea aparteneţei la domeniul public al municipiului Buzău a terenului aferent aleii de acces din strada Transilvaniei la imobilele cu nr. 237 - 239b, denumită “Intrarea Transilvaniei”;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre pentru atestarea apartenenţei la domeniul public al municipiului Buzău a bunurilor publice realizate în cadrul proiectului finanţat prin POS Mediu 2007 - 2013 ”Extinderea şi reabilitarea infrastructurii de apă şi apă uzată în judeţul Buzău”;

Domnul consilier Ionescu Constantin nu votează.
Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind atestarea apartenenţei la domeniul public al municipiului Buzău a terenurilor aferente unor străzi;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre pentru aprobarea vânzării către cetăţeana Nica Maria a terenului proprietate privată a municipiului, indiviz şi aferent spaţiului comercial situat în municipiul Buzău, strada Unirii, blocul P5, parter;

Domnul Constantin Toma, primarul municipiului Buzău: 
„Sunt câţiva metrii pătraţi care îi are lângă cota indiviză.”
Domnul consilier Barbu Ion:
„Toate acestea sunt la parterul unor blocuri. Trebuie verificat. La un moment dat ne vom trezi şi noi cei din bloc, să ne cumpărăm ce este sub bloc şi să nu mai plătim. Sau în momentul în care ne-am mutat chioşcul, deoarece am dat la foarte multe chioşcuri în acest oraş, eu rămân proprietar pe terenul acela dar chioşcul nu mai este acolo.”
Domnul Constantin Toma, primarul municipiului Buzău: 
„Încerc să înţeleg, am mai avut astfel de speţe şi au fost votate de toată lumea. Acum pe aceeaşi speţă, 3-4 mp nu se mai vrea. Nu înţeleg logica.”
Domnul consilier Barbu Ion:
„Una este să fie într-o terasă, că sunt magazine şi am fost de acord la acea vreme, adică de la bloc merge o terasă unde are un spaţiu comercial. Şi acolo într-adevăr nu poţi. Este corect. Doar sub bloc, spaţiul comercial, cota indiviză nu este în regulă, din punctul nostru de vedere.”
Domnul consilier Murguleţ Vasile, preşedintele şedinţei: 
„Proiectul a fost şi în dezbatere publică şi nu a avut nici o obiecţie.”
Domnul consilier Barbu Ion:
„V-am mai spus, noi am vândut, atât de deştepţi am fost, holul unui bloc, cumpărat acel bloc de locatari. Omul şi acum este în tribunale. N-am luat decizia să abrogăm acea hotărâre a Consiliului Local, dar cineva de aici a vrut. O persoană acolo i-a dat holul blocului, deoarece nu ar fi al proprietarilor de apartamente. Blocul respectiv a fost construit ca şi blocul meu din banii noştri, în anul 1976. Nu poţi să devii proprietar pe un spaţiu care este al altcuiva.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este respins cu 11 voturi pentru şi 10 abţineri (Ionescu Constantin, Ionescu Maria, Vasile Gheorghe, Ion Viorel, Roşioru Silviu – Laurenţiu, Barbu Ion, Barbu Liviu Dragoş, Bănică Nicu – Liviu, Şerban Nicolae, Vlad George – Aurelian). 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre pentru aprobarea vânzării către cetăţeana Panait Elena a terenurilor proprietate privată a municipiului, indivize şi aferente spaţiului comercial situat în municipiul Buzău, strada Unirii, bloc 29 C, parter;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este respins cu 12 voturi pentru şi 9 abţineri (Ionescu Constantin, Ionescu Maria, Vasile Gheorghe, Roşioru Silviu – Laurenţiu, Barbu Ion, Barbu Liviu Dragoş, Bănică Nicu – Liviu, Şerban Nicolae, Vlad George – Aurelian). 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre pentru aprobarea vânzării către Societatea Comercială ”MCM PETROL” S.R.L. a terenului aferent staţiei de distribuţie carburanţi situată în municipiul Buzău, strada Veteranilor nr. 107;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 17 voturi pentru şi 4 abţineri (Ionescu Constantin, Ionescu Maria, Vasile Gheorghe, Roşioru Silviu – Laurenţiu). 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind aprobarea unor precizări la Regulamentul Local de Urbanism aferent Planului Urbanistic General – faza reactualizată – al Municipiului Buzău, aprobat prin Hotărârea Consiliului Local nr. 235/2009;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind alegerea preşedintelui de şedinţă a Consiliului Local al Municipiului Buzău pentru perioada martie - mai 2017;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri prezentarea Informării Curţii de Conturi a României, Camera de Conturi Buzău, nr. 3.937/09.02.2017 cu privire la aprobarea Raportului referitor la finanţele publice locale ale judeţului Buzău pe anul 2015;

Domnul consilier Barbu Ion:
„Am primit doar titlul. Materialul nu.”
Doamna Pavel Diana Mariana, secretarul municipiului Buzău:
„Dacă vă uitaţi cu atenţie în adresa Curţii de Conturi pe care aţi primit-o pe http://intranet.primariabuzau.ro, alături de celelalte materiale, aţi fi văzut specificată o adresă pe care trebuia să o accesaţi pentru a putea vedea materialul.”
Domnul consilier Barbu Ion:
„Solicităm ca acest document să fie pe hârtie, tabletele nu mai sunt la Consiliul Local, poate nu toţi suntem dotaţi cu telefoane mobile performante.”

Domnul consilier Murguleţ Vasile, preşedintele şedinţei:
 „Prezentarea Informării Curţii de Conturi a României, Camera de Conturi Buzău, nr. 3.937/09.02.2017 cu privire la aprobarea Raportului referitor la finanţele publice locale ale judeţului Buzău pe anul 2015 nu se votează, se ia doar act că v-am adus la cunoştinţă această prezentare.” 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri prezentarea Informării domnului Sălcuţan Alexandru Lucian cu privire la îndeplinirea mandatului de reprezentant al municipiului în AGA S.C. “Compania de Apă” S.A. Buzău;

Domnul consilier Murguleţ Vasile, preşedintele şedinţei:
 „Prezentarea Informării domnului Sălcuţan Alexandru Lucian cu privire la îndeplinirea mandatului de reprezentant al municipiului în AGA S.C “Compania de Apă” S.A. Buzău nu se votează, se ia doar act că v-am adus la cunoştinţă această prezentare.” 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind atestarea apartenenţei la domeniul privat al municipiului Buzău a  unor terenuri limitrofe B-dului Industriilor;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind modificarea prin diminuare a preţurilor locale de producere, transport, distribuţie  şi furnizare a energiei termice pe bază de gaze naturale, pentru agenţii economici, practicate de Regia Autonomă Municipală "RAM" Buzău;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Domnul consilier Murguleţ Vasile, preşedintele şedinţei, supune atenţiei domnilor consilieri proiectul de hotărâre privind reglementarea situaţiei juridice a unui imobil, respectiv dezmembrarea imobilului situat în municipiul Buzău, tarlaua 23, parcelele 141 - 142, aflat în domeniul public al Municipiului Buzău;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X
Alte probleme ale activităţii curente. 
X X X
În încheiere, domnul consilier Murguleţ Vasile, preşedintele şedinţei, declară închise lucrările şedinţei, mulţumind tuturor pentru participare.
Drept pentru care s-a încheiat prezentul proces-verbal, în 2 (două) exemplare, spre cele legale. 



PREŞEDINTELE ŞEDINŢEI,
    consilier Murguleţ Vasile




SECRETARUL MUNICIPIULUI BUZĂU,
Diana Mariana Pavel

